Ir-Regolament tal-Kummissjoni (KE) Nru 2945/95
ta' l-20 ta' Diċembru 1995
li jemenda r-Regolament (KEE) Nru 2807/83 li jispeċifika r-regoli dettaljati biex tiġi rreġistrata l-informazzjoni dwar il-qbid ta' ħut ta'l-Istati Membri
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 2847/93 [1] tat-12 ta' Ottubru 1993, kif emendat mir-Regolament tal-Kunsill (KE) Nru 2870/95 [2], li jistabbilixxi sistema ta' kontroll li tgħodd għall-politika komuni tas-sajd, u b'mod partikolari l-Artikolu 19e(5) tiegħu,
Billi, skond l-Artikolu 19e(5) tar-Regolament (KEE) Nru 2847/93, regoli dettaljati għandhom jiġu stabbiliti biex jiġu rreġistrati l-isforz li jsiru fis-sajd f'ġurnal ta' abbord sabiex is-sistema għall-amministrazzjoni ta' l-isforz li jsiru fis-sajd imsemmija fir-Regolament tal-Kunsill (KE) Nru 685/95 tas-27 ta' Marzu ta' l-1995 dwar l-amministrazzjoni ta' l-isforz li jsiru fis-sajd relatati ma' ċerti oqsma u riżorsi tas-sajd fil-Komunità [3] jkunu jistgħu jiġu implimentati;
Billi, meta bastiment awtorizzat tas-sajd jaqsam żona ta' sajd mingħajr ma jwettaq attivitajiet tas-sajd din l-informazzjoni għandha tiġi rreġistrata fir-registru ta' abbord;
Billi fil-perjodu qabel l-introduzzjoni ta' reġistru ġdid ta' abbord peress li għandha tittieħed azzjoni minħabba f'hekk bħala miżura temporanja, biex tissupplimenta d-dispożizzjonijiet dwar ir-reġistrazzjoni ta' l-informazzjoni kkonċernata fil-ġurnal ta' abbord li jeżiżti għall-kaptani tal-bastimenti li huma meħtieġa li jirreġistraw l-isforz li jsiru fis-sajd f'żoni ta' sajd mill-1 ta' Jannar ta' l-1996;
Billi meta t-trasmissjoni minn kaptani tal-komunikazzjonijiet bir-radjo dwar il-movimenti tal-bastimenti lill-awtoritajiet kompetenti jsiru bir-radjo dawn għandhom isiru permezz ta' stazzjon tar-radjo li jidher fuq il-lista ta'l-istazzjonijiet tar-radjo approvati mill-Kummissjoni;
Bili, sabiex tiġi ffaċilitata t-trasmissjoni tal-komunikazzjonijiet bit-telex, bil-fax, bit-telefon jew bir-radjo lill-awtoritajiet responsabbli għas-sorveljanza, għandha ssir lista ta' dawk l-awtoritajiet u n-numri tagħhom tat-telex, tat-telefon u tal-fax;
Billi l-miżuri meħuda f'dan ir-Regolament huma skond l-opinjoni tal-Kumitat ta' Amministrazzjoni tas-Sajd u Akwakultura,
ADOTTAT DAN IR-REGOLAMENT:
L-Artikolu 1
Ir-Regolament tal-Kummissjoni (KEE) Nru 2807/83 [4] qiegħed b'dan jiġi emendat kif ġej:
1. L-Artikolu 1a qed jiddaħħal wara l-Artikolu 1:
"L-Artikolu 1a
1. Il-kaptani tal-bastimenti tas-sajd tal-Komunità awtorizzati biex iwettqu attivitajiet tas-sajd fiż-żoni, minn issa 'l quddiem imsejħa żoni ta' sforz, kif spjegat fl-Artikolu 1 tar-Regolament tal-Kunsill (KE) Nru 685/95 [5] għandhom jirreġistraw l-informazzjoni msemmija fl-Artikolu 19e tar-Regolament tal-Kunsill (KEE) Nru 2847/93 [6] fil-ġurnali tagħhom ta' abbord skond il-mudell li jidher fl-Anness I.
2. Meta l-kaptani tal-bastimenti tas-sajd tal-Komunità jaqsmu żona ta' sforz fejn dawn ikunu awtorizzati li jistadu mingħajr ma jwettqu attivitajiet tas-sajd, dawn għandhom jirreġistraw id-data u ħin tad-dħul u l-ħruġ minn dik iż-żona ta' sforz fil-ġurnal tagħhom ta' abbord.
3. Ir-reġistrazzjoni għandha ssir skond l-istruzzjonijiet stabbiliti fl-Anness IVa."
2. L-Artikolu 3a li ġej qed jiddaħħal wara l-Artikolu 3:
"L-Artikolu 3a
Meta, skond l-Artikolu 19ċ tar-Regolament (KE) Nru 2847/93, il-kaptan ta' bastiment tas-sajd jittrasmetti permezz tar-radjo messaġġ dwar l-isforz li jsiru fis-sajd, it-trasmissjoni għandha sseħħ permezz ta' waħda mill-istazzjonijiet tar-radjo elenkati fl-Anness VIIIa.
L-ismijiet, l-indirizzi u n-numri tat-telex, tat-telefon u tal-faxes ta' l-awtoritajiet kompetenti msemmija fit-tieni inċiż ta' l-Artikolu 19ċ(1) qed jidhru fl-Anness VIIb."
3. L-Anness I ta' dan ir-Regolament qed jiddaħħal bħala l-Anness IVa.
4. L-Anness II ta' dan ir-Regolament qed jiżdied bħala l-Anness VIa.
5. L-Anness III ta' dan ir-Regolament qed jiżdied bħala l-Anness VIIIa.
6. L-Anness IV ta' dan ir-Regolament qed jiżdied bħala l-Anness VIIIb.
L-Artikolu 2
Dan ir-Regolament għandu jidħol fis-seħħ fl-1 ta' Jannar 1996.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fl-20 ta' Diċembru 1995.